לוסיה סראטה

לוּסִּיה סָרָאטֶה (בספרדית: Lucía Zárate; מקסיקו,‏ 2 בינואר 1863 (?) – ארצות הברית, 29 בינואר 1890) הייתה אזרחית מקסיקנית, ידועה כאדם הקטן ביותר בהיסטוריה של הגמדות, האישה הראשונה שאובחנה כתופעת גמדות פרימורדיאלית מדרגה שנייה. סראטה נרשמה בספר השיאים של גינס כ"אדם המבוגר הקל ביותר": בגיל 17 שקלה 2.1 ק"ג, ובגיל 20 היה משקלה 5.9 ק"ג. גובהה המרבי המתועד, אליו הגיעה כנראה בגיל שנה, היה 51 ס"מ. היא והוריה התעשרו מהופעותיה כאטרקציה בקרקסים ובמופעי שוליים, והיא נחשבת לאדם הקטן המרוויח ביותר בכל הזמנים. בית משפחתה שבעיר סֶמְפּוֹאָלָה, הנקרא "קאסה גרנדה", (הבית הגדול, בספרדית), הוא כיום מוזיאון הפתוח לקהל הרחב. ממקורות שונים יש מידע מעורפל ולעיתים סותר על אודותיה. לוסיה סראטה נולדה בעיר סן-קרלוס (כיום: אורסולו גלוואן Úrsulo Galván) במדינת וראקרוס שבמקסיקו, לפרמין (Fermin) סראטה ואשתו טומאסה ליקונה (Tomasa Licona), וגדלה בעיר אָגוֹסְטָדֶרוֹ (Agostadero; כיום: סֶמְפּוֹאָלָה - Cempoala) בווראקרוס. ממידע ביוגרפי עולה שהיא נולדה בשנת 1863, ובדיווחים אחרים מוזכרת שנת 1864 כמועד לידתה. בהיותה מקרה יוצא דופן, הוצגה לוסיה בפני נשיא מקסיקו, פורפיריו דיאס, אביה רקם עסקה להצגתה במופעי שוליים של גמדים בערים גדולות בעולם, ובשנת 1876 היגרה המשפחה לארצות הברית. עם הגעתה לשם, הוצגה לוסיה בתיאטרון של טוני פסטור, ממייסדי הוודוויל, שם נבדקה על ידי מומחים מאוניברסיטת אוקספורד שלא הצליחו לאשר שגילה הוא 12 כפי שהיא והוריה טענו, אך קבעו שלפי התפתחות שיניה, היא הייתה אז לפחות בת 6 שנים. לכן, ייתכן שהיא נולדה מאוחר יותר, בשנת 1870 או סמוך לכך. המומחים קבעו עוד שמבנה גופה היה מושלם והיא הייתה בריאה ואינטליגנטית, הבינה ושוחחה בספרדית וידעה כמה מילים באנגלית. ללוסיה היה אח מבוגר יותר, מנואל, גמד אף הוא, ובארצות הברית נולדה אחותה אוונגלינה. הופעת הבכורה של סראטה כאטרקציה הייתה ב-1876 בפילדלפיה, במסגרת חגיגות 100 שנה לעצמאות ארצות הברית. סראטה הופיעה בתחילה בארצות הברית עם להקת הגמדים של פרנק אופנר, ואחר כך עם הקרקס של פי. טי. ברנום. סראטה יצאה עם הוריה להופעות בלונדון, ולפי ספרי הפגישות של ארמון המלוכה באנגליה, היא הוצגה בפני המלכה ויקטוריה ב-26 בפברואר 1881, בטירת וינדזור. לאחר חזרתה לארצות הברית, היא הופיעה בעיקר באזור החוף המזרחי שהיה האזור המאוכלס ביותר. יחד איתה הופיע גמד מפורסם אחר, פרנסיס פלין, שנודע בשם הבמה "גנרל מייט" (General Mite). בחודש מאי 1879 פרסם העיתון הניו יורקי Brooklyn Daily Eagle כתבה שבה נאמר שסראטה ופלין יועדו להינשא זו לזה. גילה היה יותר מ-15, ופלין היה כבן 14 (פלין התחתן לבסוף עם גמדה אנגלייה בשם אמילי "מילי" אדוארדס). אף כי ייתכן שהדיווחים על הכנסותיה מוגזמים, נאמר שסראטה הרוויחה 20 דולר לשעת הופעה (בחישוב אינפלציוני – כ-400 דולר), ולחלופין – בין 500 ל-700 דולר לשבוע (10,000‏-14,000 דולר), וכאשר היא הופיעה יחד עם גנרל מייט, הם הרוויחו יחד 500 דולר לשבוע ועוד 10% מרווחי האמרגן. לפי דיווח אחר, האמרגן של סראטה עשק אותה ושילם לה פחות מכפי ההכנסות האמיתיות. נאמר עליה עוד, שהיא השקיעה את כספה בנכסי דלא-ניידי במקסיקו, ורכשה חווה במדינת צ'יוואווה. בשנת 1889 חתמו סראטה והוריה על חוזה הופעות בסן פרנסיסקו, ובחודש ינואר 1890 נסעו לשם ברכבת. סופת שלגים עזה גרמה לירידתה מהפסים של רכבת משא שהובילה בקר במעבר ההרים "דונר" (אנ') בהרי סיירה נבדה, ועקב התאונה נתקעו לאורך המסילה 12 רכבות שהסיעו 700 נוסעים בסך הכל. החסימה נמשכה כשבועיים ונודעה בשם "חסימת השלג הגדולה של 1890" (The Great Snow Blockade of 1890). הרכבת שמשפחת סראטה נסעה בה, נתקעה ליד העיירה טראקי (אנ') במחוז נבדה (אנ'), קליפורניה. הטמפרטורה ירדה עד 29- מעלות צלזיוס, המזון אזל והעצים להסקה נרטבו או נקברו בשלג. בתנאים קשים אלה, מצבה הבריאותי של לוסיה הידרדר, והיא מתה ביום רביעי 29 בינואר 1890. לפי דיווח של סוכנות אסושיאייטד פרס יומיים אחר כך, סראטה מתה מהרעלת מזון, כנראה עקב אכילת שימורים מקולקלים שסיפקו אנשי ההצלה לנוסעים הלכודים. לפי מקורות אחרים, היא מתה מהיפותרמיה. לוסיה סראטה נקברה בבית הקברות באגוסטדרו, לא לפני שפקידי המכס המקסיקנים סחטו שוחד גבוה תמורת העברת הגופה, כאשר נודעה להם זהות המשפחה. ביוני 2017 יצא לאור רומן היסטורי מאת הסופרת האמריקאית ילידת אקוודור ססיליה ולאסטגי, בשם: "Lucia Zarate: The Odyssey of The World's Smallest Woman" (בתרגום לעברית: "לוסיה סראטה: מסעה של האישה הקטנה ביותר בעולם"). בספר משולבות עובדות על חייה של סראטה, בעקבות עבודת תחקיר שעשתה הסופרת. ולאסטגי מצביעה בספר על כך שהוריה של לוסיה סראטה מכרו אותה למעשה, והיא נוצלה בידי מעסיקיה. מדיה וקבצים בנושא לוסיה סראטה בוויקישיתוף Sideshow World, Sideshow Performers from around the world., www.sideshowworld.com Museo Casa Grande, casagrande-museo.blogspot.co.il World's Heaviest Man - and Lightest too, www.topendsports.com (באנגלית) Revolvy, LLC, "Casa Grande (Museum)" on Revolvy.com, www.revolvy.com (באנגלית)(הקישור אינו פעיל) Dr Radmass & Shivkumar, Anuradha, Obesity, New Delhi: Lotus Press, 2006, עמ' 162, ISBN 81-8382-030-1 Lucia Zarate, faind A Grave, ‏Retrieved 6.11.2018 Marc Hartzman, American Sideshow, Penguin, 2006-09-21. (באנגלית) Mason, James, The history of the year 1876, containing 'The Year book of facts' and 'The Annual summary', London: Ward, Lock and Tyler, 1877, עמ' 4-5 The Truth About Lucia Zarate, Beyond Bizarre Stories, ‏25.10.2009 General Mite Lucia Zarate WONDERFUL MIDGETS Ad Card Frank Uffner Little People | #410790513, Worthpoint (באנגלית) "Lucia Zarate - San Francisco Book Review". San Francisco Book Review (באנגלית אמריקאית). נבדק ב-2018-08-22. Afflictor.com · Lucia Zarate, afflictor.com (באנגלית) "Mrs General Mite – 'one of the most interesting personalities that has ever visited the Dominion'". Lost Christchurch (באנגלית אמריקאית). 2013-08-24. נבדק ב-2018-06-10. The Five Snowiest Winters In Tahoe, Kozz Radio, ‏12 בינואר 2017 McLaughlin, Mark, The Great Sierra Snow Blockade, Moonshine Ink, ‏10.3.2017 (ארכיון) McLaughlin, Mrk, Reign of the Sierra Storm King: Weather History of Donner Pass, Sieraa College Natural History Museum, ‏Winter 2009 Lucia Zarate (1863 - 1890) - Find A Grave Memorial, www.findagrave.com Hall, Judith G., Christina Flora, Charles I. Scott, Jr., Richard M. Pauli, Kimi Tanak, "Majewski Osteodysplastic Primordial Dwarfism Type II (MOPD II): Natural History and Clinical Findings, American Journal of Medical Genetics 130A, Wiley-Liss, 2004, עמ' 55 Lucia Zarate, www.goodreads.com Lucía Zárate - A novel from award-winning author Cecilia Velástegui, Lucia Zarate (באנגלית) LUCIA ZARATE: THE ODYSSEY OF THE WORLD'S SMALLEST WOMAN by Cecilia Velástegui named 2017 Foreword INDIES Book of the Year Awards Finalist, www.prnewswire.com (באנגלית)